Heðin M. Klein

Heðin Magni Kristin Súni Klein (* 28. februar 1950 við Gjógv) lærari, yrkjari og politikari. Heðin var føddur á Landssjúkrahúsinum í Havn í 1950, vaks upp við Gjógv. Hann fór til Havnar at ganga í skúla 15-ára gamal og tók læraraprógv í 1972. Heðin hevur í mong ár starvast sum lærari, fyrst á Sandoyar Meginskúla 1972-1983, flutti síðan til Havnar, har hann var lærari á Eysturskúlanum frá 1983 til 1998. Frá 1998 til 2004 starvaðist hann sum dagligur leiðari í Føroya Skúlabókagrunni (Nám), síðan 2004 hevur hann aftur starvast sum lærari í Eysturskúlanum. Heðin hevur verið virkin innan mong øki. Hann hevur sitið í bygdaráði, á løgtingi og í landsstýrinum umboðandi Tjóðveldisflokkin. Hann hevur verið í nevndini og verið formaður í Norrøna Felagnum í Føroyum, í nevndini fyri Skúlabókagrunnin og í nevndini og formaður fyri Rithøvundafelagið (1994-97 og 2006-07). Heðin hevur skrivað og givið út nøkur yrkingarsøvn. Eisini hevur hann lagt útgávur til rættis, týtt og ummælt. Í sínum yrkingum lýsir og viðger Heðin m.a. náttúruna, mannalyndi og eksistensiellar spurningar. Yrkingin Onkuntíð er úr savninum „Væmingar og vaggandi gjálv,“ sum kom út í 1969. Summar yrkingar hansara eru tolkaðar á øðrum málum, eitt nú á íslendskum, nýnorskum, donskum, enskum, týskum, svenskum, russiskum, finskum, italskum og serbo-kroatiskum.Rit.fo

 Útgivið 

 Egnar útgávur 
 1969 - Væmingar og vaggandi gjálv, yrkingar,  Næmingafelag Føroya Læraraskúla.
 1983 - Strandvarp, yrkingar, Egið forlag. 
 1985 - Ljóðsins Ljóð, yrkingar, Egið forlag. 
 1994 - Veggjagrøs, yrkingar, Forlagið Fannir.
 2004 - Móti tøgnini, egnar yrkingar og týðingar eftir Olav H. Hauge, Mentunargrunnur Studentafelagsins.
  2012 - Vatnskorpur fyri tøgnina, egnar yrkingar og týðingar eftir Paul Celan.
 2014 - Afturljóð - úrvaldar yrkingar 1969 til 2014, Mentunargrunnur Studentafelagsins.
 2015 - Tað orðið - ein yrking, Mentunargrunnur Studentafelagsins
2016 - Orð av øðrum, greinir, Mentunargrunnur Studentafelagsins
2019 - Mær er so ymiskt, ørindakrotan, Sprotin
2020 - Tað orðið, onnur økt útgáva, Sprotin
2021 - Millum blundirnar, Sprotin

 Týddar útgávur 
Flytifuglur (1972), savn við útlendskum yrkingum, saman við Steinbjørn B. Jacobsen 
 Ein vakran summardag (1990) eftir Max Bollinger og Jindra Capek, Bókadeildin. 
Okkurt óreint í kálinum (1992) eftir Diz Wallis, Bókadeildin. 
Faðir mín, Sólin (1992) eftir Nils-Aslak Valkeapää – saman við Róa Paturssoni, Norðurlandahúsið. 
Tá ið dýrini bardust (1993) eftir Diz Wallis, Bókadeildin. 
Nú ríður tú heim (2005) yrkingar eftir Olav H. Hauge, Bókadeildin.
 Tala tú eisini (2014) yrkingar eftir Paul Celan
 Jón Arason (2015) skaldsøga eftir Gunnar Gunnarsson, Sprotin
Vøluspá (2017), Mentunargrunnur Studentafelagsins
So vøkur tú ert (2018), ungdómsskaldsøga eftir Brynjulff Jung Tjønn, Bókadeild Føroya Lærarafelags
Tín angist er lýsandi vorðin (2019), yrkingar eftir Nelly Sachs, Sprotin
Í umfari (2020), týddar yrkingar, Sprotin

 Heiðurslønir 
 1985 - Bókmentavirðisløn M.A. Jacobsens fyri fagrar bókmentir
 2016 - Bókmentavirðisløn M.A. Jacobsens fyri fagrar bókmentir

 Keldur 

Bólkur:Føroyskir yrkjarar
Klein, Heðin M.
Bólkur:Føroyskir politikarar
Bólkur:Løgtingslimir
Bólkur:Politikarar úr Tjóðveldi
Bólkur:Fiskimálaráðharrar í Føroyum
Bólkur:Føroyskir lærarar
Bólkur:Gjáarfólk